Xirivella s'enfronta a una situació de neteja de mínims a causa de la dificultat tècnica pels efectes de la DANA
31 de octubre de 2024

L'ajuntament de Xirivella confirma que, afortunadament, a Xirivella no hi ha hagut que lamentar víctimes humanes. No obstant això, el fort temporal ha afectat de manera considerable a infraestructures clau, provocant interrupcions en el subministrament d'aigua i electricitat en determinades zones del municipi. Som conscients de la incomoditat que estos talls suposen per als nostres veïns, i estem en contacte constant amb les distribuïdores d'electricitat i aigua que tenen greus problemes d'avaries, i la situació és complicada per a estos dies que vénen.

Un dispositiu de neteja amb limitacions de maquinària.

L'Ajuntament de Xirivella intenta afrontar els problemes de neteja als quals s'enfronta amb serioses dificultats logístiques. La base d'operacions de la principal empresa de neteja està situada en el veí municipi de Paiporta, que ha patit greus estralls a causa de la DANA, deixant la seua maquinària inhabilitada en la seua majoria. No obstant això, la maquinària que ha pogut ser traslladada i l'aportació de maquines per part de SAV jardins, juntament amb el treball de la brigada d'obres estan realitzant labors de neteja sense descans en el municipi. L'ajuntament confirma que és una situació caòtica, però s'estan intentant recopilar tots els mitjans que aniran arribant en les pròximes hores.

Planificació coordinada per a la recollida de residus als carrers.

S'afigen els problemes per a la inaccessibilitat de les plantes de reciclatge en l'àrea metropolitana i la província de València. L'Ajuntament ha disposat un punt provisional en el polígon industrial de Xirivella per a depositar els residus acumulats als carrers. Per a això, s'ha habilitat un camió de recollida selectiva que permetrà a l'empresa de neteja recollir i emmagatzemar els materials de rebuig en aquest punt de manera provisional. La brigada d'obres municipal també està col·laborant per a reforçar esta labor de recollida i poder buidar els carrers.

Prioritat en la restauració dels centres educatius.

Els col·legis del municipi també han sigut afectats en diferents graus pel temporal. La prioritat és que l'alumnat puga tornar a les aules com més prompte millor. Sabem la importància que té per a les famílies i els xiquets tornar a la normalitat escolar i minimitzar l'impacte en el calendari escolar i en la vida diària de les famílies de Xirivella”.

La corporació ha emfatitzat que la situació actual suposa un gran repte per a la restauració completa de la normalitat a Xirivella. "Estem enfrontant una situació complexa i sense precedents en la nostra localitat. Des de l'Ajuntament estem desplegant tots els recursos disponibles i treballem incansablement perquè els efectes d'aquest temporal siguen superats al més prompte possible. Agraïm profundament la paciència i comprensió dels nostres veïns i sol·licitem la seua col·laboració en este procés de recuperació”.

L'ajuntament fa un especial reconeixement a l'esforç incansable dels serveis d'emergència, la Policia Local, Protecció Civil i la brigada d'obres, el compromís i la dedicació de les quals han sigut incansable per a afrontar esta situació i garantir la seguretat ciutadana.